Broj: 711-I-1154-M-108/23-02-12

Zagreb, 18. svibnja 2023.

**KSENI RUDAN VRBLJANIN**

**članica Uprave Lokalne razvojne agencije Grada Belišća d.o.o. za poticanje lokalnog razvoja, Belišće**

**Predmet: mišljenje na zahtjev**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 16 svibnja 2023. pod brojem 711-U-4431-M-97/23-01-27 zaprimilo je zahtjev za mišljenjem koji je podnijela Kseni Rudan Vrbljanin, članica Uprave Lokalne razvojne agencije Grada Belišća d.o.o. za poticanje lokalnog razvoja, Belišće.

U zahtjevu podnositeljica navodi kako su dolaskom nove Uprave trgovačkog društva utvrdili kako je dotadašnji član Uprave gosp. Mario Marolin za vrijeme obnašanja dužnosti ostvario primitke na ime naknada u neoporezivom iznosu (dar za dijete, regres i sl.) u sveukupnom iznosu od 10.500,00 kn, a što si je kao nalogodavatelj u društvu isplatio zajedno sa svim ostalim zaposlenicima u društvu LRA Grada Belišća d.o.o. Uvidom u dokumentaciju utvrdili su kako je gosp. Mario Marolin u prosincu 2022. godine uputio i zahtjev prema Povjerenstvu za sprječavanje sukoba interesa (dalje u tekstu: Povjerenstvo) kako bi dobio mišljenje u svezi sa mogućnošću ostvarivanja navedeni dodatnih neoporezivih primitaka za vrijeme obnašanja dužnosti direktora društva, navodi i upućuje na mišljenje Povjerenstva, Broj: 711-I-48-M-484-22/23-02-24, od 27. prosinca 2022.godine.

Nadalje ističe da je uvidom u obračunske liste za isplatu plaće vidljivo je kako je Mario Marolin ostvarivao primanja na ime plaće za 8-satno dnevno radno vrijeme koje je prema isplatnoj listi plaće primao za obavljanje dužnosti Uprave društva. Napominje da u knjigovodstvenoj dokumentaciji, a niti u evidenciji radnog vremena radnika nisu uspjeli pronaći dokument koji upućuje na to da je gosp. Mario Marolin imao službeno u evidenciji radnog vremena evidentirano radno vrijeme na radnom mjestu projekt menadžera, a koje radno mjesto se spominje u njegovom ugovor o radu uprave društva. Nadalje, napominje da niti na obračunskoj listi za isplatu plaće nije evidentirano, a niti obračunato vrijeme koje je gosp. Mario Marolin proveo u svojih 8 sati dnevnog radnog vremena na poslovima projekt menadžera. Naprotiv, imenovani je primao plaću koja je bila ugovorena za puno radno vrijeme isključivo za radno mjesto Uprave društva, tvrdi podnositeljica.

Smatra da bi ovakav pristup osoba na javnoj dužnosti značilo „izigravanje" zakona, te bi svatko tko je na javnoj dužnosti sebi mogao prisvojiti pravo na isplatu dodatnih primitaka uz plaću koju prima za obnašanje javne dužnosti „jednostavnim" navođenjem u svojem ugovoru o radu kako uz dužnost uprave obavlja i poslove nekog drugog radnog mjesta. Smatra da u svakom slučaju isto mora biti dokazivo, a to ovdje navodi da nije slučaj jer je gosp. Mario Marolin svoju plaću ostvarivao u punom radnom vremenu za radno mjesto direktora društva.

Stoga, sukladno prethodno navedenom, a u cilju daljnjeg zakonitog postupanja nove Uprave društva, moli Povjerenstvo da se očituje na zahtjev te da dostavi tumačenje svoje Smjernice iz 2022. godine na način da nas pisano obavijesti o tome koji to točno dokument (obračunska lista plaće, evidencija radnog vremena i si.) predstavlja relevantan dokaz da osoba na javnoj dužnosti pored poslova direktora/člana Uprave obavlja i neke druge poslove, a koji bi joj dali pravo primitaka dodatnih naknada koje se ne smatraju plaćom ili je jednostavno dovoljno da to neko drugo radno mjesto samo bude deklaratorno naznačeno u ugovoru o radu.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu:ZSSI) na 8. sjednici održanoj 18. svibnja 2023. obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

U konkretnom je slučaju Kseni Rudan Vrbljanin obveznica ZSSI-a povodom obnašanja dužnosti članice Uprave Lokalne razvojne agencije Grada Belišća d.o.o. za poticanje lokalnog razvoja, Belišće, temeljem članka 3. stavka 1. podstavka 40. ZSSI-a.

Člankom 7. stavkom 1. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti. Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Sukladno Smjernici Povjerenstva Broj: 711-I-134-R-34/22-01-17 od 31. siječnja 2022. predsjednik i članovi uprave trgovačkih društava u kojima jedinice lokalne i područne (regionalne) samouprave imaju većinski udio, ne mogu uz plaću za obnašanje navedene javne dužnosti, osim ako drugim zakonom nije drukčije propisano, primati i božićnicu, regres za godišnji odmor, dar za dijete, prigodne nagrade za godine provedene na radu i za višegodišnju vjernost društvu, bonus za ostvarene rezultate poslovanja te uplate u dobrovoljni mirovinski fond, dopunsko i dodatno zdravstveno osiguranje, životno osiguranje i slično jer se drugi primici isplaćeni uz plaću ne mogu smatrati plaćom obveznika već drugim dodatkom za obnašanje javne dužnosti.

Sukladno Dopuni navedene Smjernice Povjerenstva od 2. travnja 2022. Broj: 711-I-518-R-34/22-02-17, a polazeći od članka 5. stavka 1. točke 2. ZSSI-a, vezano za članak 7. točku d) ZZZSI-a, navedeni obveznici smiju pored plaće koju primaju za njezino obnašanje od poslodavca ostvarivati sljedeće primitke: dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), koristiti službene stanove, prijevozna sredstva, računalo i mobitel, plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, potpore za novorođenče, potpore za slučaj smrti člana uže obitelji, potpore zbog invalidnosti radnika, potpore za slučaj smrti radnika te potpore zbog neprekidnog bolovanja, otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, povećanje osnovice plaće za navršene godine radnog staža te od poslodavca plaćene edukacije povezane s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti.

Iz navedenog prozlazi da je obveznici zabranjeno uz plaću za obnašanje navedene dužnosti primiti dodatne naknade za obnašanje dužnosti, kao što su dar za dijete, regres, božićnicu, jubilarnu nagradu i ostale neoporezive nagrade koje ne predstavljaju plaću. Ukoliko obveznica, uz obnašanje dužnosti članice Uprave Lokalne razvojne agencije Grada Belišća d.o.o. za poticanje lokalnog razvoja, Belišće povremeno obavlja druge poslove u trajanju od 8 do 10 sati tjedno, može temeljem njihova obavljanja ostvarivati ranije navedene primitke, jer se tada ne radi o zabranjenoj dodatnoj naknadi za poslove obnašanja javne dužnosti.

Ako bi obveznica, pored profesionalnog obnašanja dužnosti članice Uprave Lokalne razvojne agencije Grada Belišća d.o.o. za poticanje lokalnog razvoja Belišće u istom trgovačkom društvu obavljala privremeno i povremeno dio poslova drugog radnog mjesta, koji ne spadaju u poslove članice Uprave Lokalne razvojne agencije Grada Belišća d.o.o. za poticanje lokalnog razvoja, Belišće i ako bi obavljanje navedenih poslova bilo regulirano sukladno Zakonu o radu te bi obveznica imala odgovarajuću stručnu spremu i radno iskustvo utvrđeno posebnim propisima i općim aktima trgovačkog društva za obavljanje istih poslova, u tom slučaju se ne bi smatralo da su dodatne naknade primljene povodom obnašanja javne dužnosti iz članka 7. točke d) ZSSI-a.

Ukazuje se obveznici da prethodo navedeni poslovi koje će obavljati privremeno i povremeno trebaju biti ugovoreni i izvršavati se sukladno pozitivnim propisima kojima se uređuju radnopravni odnosi.

Također se ukazuje obveznici da, sukladno članku 9. ZSSI-a, ne može samostalno odlučivati o tome je li opravdano da pored profesionalnog obnašanja javne dužnosti privremeno i povremeno obavlja navedene druge poslove u trgovačkom društvu te da u obavljanju poslova članice Uprave ne bi mogla odlučivati o ostvarivanju prava iz radnog odnosa koja bi imala kao zaposlenica trgovačkog društva, već bi o navedenom trebalo odlučiti drugo tijelo tog društva.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositeljica, putem e-maila
2. Objava na internetskoj stranici Povjerenstva
3. Pismohrana